Βασιλόπιτα κέικ με ξερά φρούτα και καρπούς
Μια βασιλόπιτα πλούσια σε αρώματα και με μπόλικους ξηρούς καρπούς. Όση περισσέψει θα την απολαύσετε στο πρωινό σας ή με το τσάι σας.
450 γρ. αλεύρι για όλες τις χρήσεις + επιπλέον για το ταψί, 80 γρ. φιστίκια Αιγίνης (ψίχα), ανάλατα, χοντροκοπανισμένα, 80 γρ. αμύγδαλα λευκά, χοντροκοπανισμένα, 150 γρ. ανάμεικτα ξερά φρούτα (βερίκοκα, σύκα, χουρμάδες, δαμάσκηνα κ.ά.), ψιλοκομμένα και χωρίς κουκούτσια, 200 γρ. κουβερτούρα με 50-55% κακάο, ψιλοκομμένη, 2 κουτ. γλυκού μπέικιν πάουντερ , 1 κουτ. γλυκού τζίντζερ, σε σκόνη , 1/2 κουτ. γλυκού γαρίφαλο, σε σκόνη, 1 κουτ. γλυκού κανέλα, σε σκόνη , 6 αυγά, χωριστά οι κρόκοι από τα ασπράδια , 400 γρ. ζάχαρη λευκή, κρυσταλλική, 450 γρ. βούτυρο αγελάδας, σε θερμοκρασία δωματίου + επιπλέον για το ταψί, 30 ml φρεσκοστυμμένος χυμός πορτοκαλιού, ξύσμα από 2 πορτοκάλια, 30 ml κονιάκ, τρούφα σοκολάτας και ζάχαρη άχνη, για το στόλισμα
Για να φτιάξουμε βασιλόπιτα κέικ με ξερά φρούτα και καρπούς, αρχικά βουτυρώνουμε καλά και αλευρώνουμε ένα ταψάκι διαμέτρου 30 εκ.Κρατάμε λίγο από το αλεύρι στην άκρη και το ανακατεύουμε σε ένα μπολ με τα φιστίκια Αιγίνης, τα αμύγδαλα, τα ξερά φρούτα και την κουβερτούρα.Σε ένα μεγάλο μπολ κοσκινίζουμε το υπόλοιπο αλεύρι και το ανακατεύουμε με το μπέικιν πάουντερ και τα μπαχαρικά.Χτυπάμε στο μίξερ τα ασπράδια με 2-3 κουτ. σούπας από τη ζάχαρη σε σφιχτή μαρέγκα και την αφήνουμε στην άκρη μέχρι να τη χρειαστούμε.Σε άλλο μεγάλο μπολ χτυπάμε το βούτυρο με την υπόλοιπη ζάχαρη μέχρι το μείγμα να ασπρίσει και να φουσκώσει.Προσθέτουμε τους κρόκους και το ξύσμα πορτοκαλιού και χτυπάμε μέχρι να ενσωματωθούν.Χαμηλώνουμε την ταχύτητα του μίξερ και προσθέτουμε σταδιακά το μείγμα αλευριού-μπαχαρικών, εναλλάξ με το μείγμα αλευριού-ξερών φρούτων, τον χυμό και το ποτό.Σταματάμε τη λειτουργία του μίξερ και προσθέτουμε τη μαρέγκα, ανακατεύοντας απαλά με μια ελαστική σπάτουλα (μαρίζ) μέχρι να ενσωματωθεί.Ρίχνουμε στο μείγμα και το «φλουρί», τυλιγμένο σε ένα μικρό κομματάκι αλουμινόχαρτο, και ανακατεύουμε απαλά.Προθερμαίνουμε τον φούρνο στους 170-180°C.Μεταφέρουμε το μείγμα στο ταψάκι και ψήνουμε για περίπου 1 ώρα. Ξεφορμάρουμε τη βασιλόπιτα και την αφήνουμε να κρυώσει εντελώς σε σχάρα.Διακοσμούμε με τρούφα σοκολάτας και ζάχαρη άχνη και μεταφέρουμε σε πιατέλα σερβιρίσματος.
Αλεύρι (ζύμες),Αμύγδαλα,Ξερά βερίκοκα,Χριστούγεννα